Die wêreld in foto's – 18 Junie 2018 | Maroela Media
Angela Merkel, die Duitse kanselier, woon Maandag 'n leiersvergadering by van die Christelik-Demokratiese Unie (CDU) by dié party se hoofkantoor in Berlyn. (Foto: Markus Schreiber, AP)
Deelnemers neem Maandag deel aan 'n draakbootwedren ter viering van die Chinese Draakbootfees wat in Hongkong gehou word. Draakbootwedrenne word gehou ter herinnering aan Chu Yuan, 'n ou Chinese geleerde en staatsman wat in 277 v.C. verdrink het terwyl hy korrupsie in die regering veroordeel het. (Foto: Vincent Yu, AP)
Die kunstenaar Christo woon Maandag die bekendstelling van sy eerste Britse buite-uitstalling, The London Mastaba, by op die Serpentine-meer in Hyde Park, Londen. Dié beeldhouwerk bestaan uit 7 506 horisontaal gestapelde vate op 'n drywende platform in die meer. (Foto: Dominic Lipinski, AP)
'n Sweedse sokkerondersteuner waai met sy aankoms by die Nizhny Novgorod-stadion in Nizhny Novgorod, Rusland, vir die wedstryd tussen Swede en Suid-Korea by die 2018-Wêreldbekersokkertoernooi. (Foto: Pavel Golovkin, AP)
Suster Patricia Fox, 'n Australiese Rooms-Katolieke non, hou haar duim omhoog met haar aankoms by 'n diens by die Black Nazarene Basilika in Manila in die Filippyne op die negende dag sedert die moord op die Rooms-Katolieke priester, vader Richmond Nilo. Die Filippynse regsekretaris het Maandag 'n immigrasie-uitsettingsbevel vir Fox teruggetrek ondanks die Filippynse president se ontevredenheid met haar. Fox het politieke byeenkomste bygewoon en moontlike uitsetting staar haar steeds in die gesig. (Foto: Bullit Marquez, AP)